Jeppe Kofod (S), 2002-02-20:
Bornholm har brug for en ny start.
Den negative befolkningsudvikling, øens geografiske isolation, en reel arbejdsløshed på 20 pct. og et fald i antallet af øens arbejdspladser er en uholdbar udvikling.
Ikke mindst på den baggrund stemte et flertal - 3 ud af 4 bornholmere - den 29. maj ja til at lægge de fem bornholmske kommuner og Bornholms Amt sammen til én bornholmsk regionskommune under ledelse af et bornholmsk regionsråd.
En så overvældende og folkelig opbakning til Danmarks første frivillige kommunesammenlægning forpligter politikere både på Christiansborg og på Bornholm til at muliggøre sammenlægningen og lette omstillingsarbejdet.
Her er det vigtigt, at regeringen i videst muligt omfang bidrager til statslig dækning af omstillingsomkostningerne i den sammenhæng. Denne velvilje har det bornholmske forhandlingsudvalg allerede mødt ved forhandlinger sidste år med den socialdemokratisk ledede regering, mens de sammen med Indenrigsministeriet under ledelse af den forhenværende socialdemokratiske indenrigsminister, fru Karen Jespersen, udarbejdede grundlaget for lovforslaget og den kommunale økonomi.
Det har stået klart for begge parter, at en sammenlægning af de bornholmske kommunale enheder vil lette flere ting, de demografiske og geografisk betingede udfordringer, som Bornholm må ruste sig til.
Den nuværende indenrigsminister hæfter sig i fremsættelsen ved de administrative og servicerelaterede besparelser, sammenlægningen vil give.
Besparelserne er da også værd at tage med i så spændt en økonomi som den bornholmske.
For Socialdemokratiet er det dog afgørende, at Bornholm regional- og kommunaløkonomisk ikke vil være ringere stillet efter sammenlægningen end før.
Derfor vil vi i
udvalgsarbejdet med lovforslagene holde regeringen fast på, at dette sikres, og at man i den sammenhæng efterkommer bornholmske ønsker.
Men den største fordel ved sammenlægningen er, at Bornholm får en ny start som en handlekraftig, ny regionskommune, der frigør sig fra fortidens pessimisme, og tør møde fremtidens udfordringer, at Bornholm som en ny regionskommune kan tale med én stemme udadtil, det er der så sandelig brug for i disse tider, hvor en borgerlig regering foretager en nedskæringspolitik, der rammer udkantsregioner som Bornholm ekstra hårdt.
Sammenlægningen, det lovmæssige og kommunaløkonomiske grundlag,
er som bekendt ledsaget af en regeringserklæring om at intensivere statens aktiviteter på Bornholm, som den forrige socialdemokratisk ledede regering fik udarbejdet.
Statslige arbejdspladser og partnerskab mellem staten og Bornholm er en afgørende forudsætning, når det nye regionsråd skal vende udviklingen på øen.
Desværre har vi set et finanslovforslag fra regeringen, der går stik imod intentionerne i regeringserklæringen.
Og selv ikke et brev til statsminister Anders Fogh Rasmussen, fremsendt den 19. december 2001, for 2 måneder siden, har givet noget svar til det bornholmske samfund. Kommunernes Landsforening udsendte også et faresignal i deres seneste leder om, at regionskommunen får sværere ved at blive den succes, som bornholmerne håber på, når staten skærer ned på tilskud.
Det synes jeg regeringen og Venstre skulle notere sig. Jeg kan derfor ikke lade være med at bruge denne oplagte lejlighed til at opfordre regeringen til at finde det regionalpolitiske sindelag frem.
Jeg vil opfordre alle andre partier til ligesom Socialdemokratiet at gå positivt ind i dette banebrydende udvalgsarbejde.
Jeg vil opfordre til, at man lytter til de lokale kræfter og forslag, og jeg opfordrer til, at Bornholm under omstillingsprocessen får al den medvind, der er brug for.
Det er der behov for, hvis det bornholmske samfund skal blive bæredygtigt på længere sigt, der er behov for at give Bornholm en ny start.
Derfor er vi selvfølgelig positive over for begge lovforslag fra Socialdemokratiets side og går positivt ind i udvalgsarbejdet med de mange høringssvar og de reaktioner, der er på lovforslagene. Jeg skal så også med formandens tilladelse på vegne af Det Radikale Venstres ordfører, fru Marianne Jelved, der desværre ikke kan være til stede i salen på nuværende tidspunkt, sige, at Det Radikale Venstre også er positive over for begge lovforslag.